text: Ejeren hænger på regningen
  08 oktober 2011 kl. 15.15
  Udlejere skal have mere styr på lokaler. I Andst er Dansk Folkeparti klar til at lade udlejer hænge på ansvar for brand.
  Røgen har ikke lagt sig i Andst, før Dansk Folkeparti er klar med stramninger.
  Udlejere skal føre kontrol med, hvad udlejede lokaler bruges til, mener miljøordfører, Jørn Dohrmann. 
  Han mener, at ejeren af den nedlagte kaserne i Andst, Tage Nielsen, kan komme til at hænge på regningen fra eksplosionsbranden.
  - Hvis der ikke er orden i tingene, så er det hans ansvar. Og hvis ikke han har en forsikring, så må han jo punge ud. Det er den yderste konsekvens, siger Jørn Dohrmann til ritzau. 
  Fremadrettet mener han, at der skal strammes op, så udlejere får ansvar for at holde øje med, hvad der foregår i de lokaler og bygninger, der lejer ud.
  - Vi mener, at udlejere skal have mere styr på de bygninger, de lejer ud. Hvad de bliver brugt til, og hvilken stand de er i, siger han og fortsætter:
  - De skal gøre, hvad de kan gøre. Tjekke eksportpapirer og lignende, hvis der ryger varer ind og ud af et lager.
  Jørn Dohrmann mener mere generelt, at der skal gøres mere for, at virksomheder og lagerbygninger bliver flyttet væk fra beboede områder.
  